text: Pas på de hjælpende hænder
  15 december 2015 kl. 13.05
  En hjælpende hånd på banegården er ikke altid velment. Sådan lyder advarslen fra politiet, her op til at de store rejsedage i julen begynder.
  Når en ukendt person tilbyder sin hjælp, f.eks. når du skal ind i toget, så gælder det om at være ekstra meget på vagt, fortæller Sydøstjyllands Politi.
  -Tricktyve er snedige og har mange arbejdsmetoder og på det seneste, har vi set flere episoder, hvor tyven hjælper folk ind i toget med en hånd under armen. Tilbage står så den rejsende, der opdager ,at pung og kreditkort er forsvundet ud af lommen, fortæller Peter Balsgaard fra Sydøstjyllands Politi.
  Politiet opfordrer derfor til, at pungen ikke nødvendigvis skal ligge yderst i tasken eller i baglommen.
  Ifølge Sydøstjyllands Politi er det især de ældre borgere, der skal være på vagt overfor de ukendte hjælpende hænder.
  